Kristian Jensen (V), 2002-04-17:
Nej, det er ikke sådan, at den nuværende regering ønsker at skære i de offentlige budgetter samlet set.
Den har faktisk et ønske om, at der skal være en moderat vækst i de offentlige budgetter samlet set.
På trods af den skræmmekampagne, der har været ført af venstrefløjen i Folketingssalen, er det faktisk ikke sådan, at regeringen ønsker færre offentligt ansatte.
Der er budgetteret med, at der i indeværende år er flere offentligt ansatte end sidste år, og der er budgetteret med, at der næste år er endnu flere offentligt ansatte, så det, der er sagen, er, at når vi forsøger at fastholde den ansvarlige økonomiske linje, som den tidligere regering havde og overdrog til den nuværende regering, farer Socialdemokratiet og hr. Klaus Hækkerup i harnisk og siger, at det er vejen til minimalstaten, og det kan ikke passe, og det er urimeligt.
Men dermed bekræfter hr. Klaus Hækkerup det, vi frygtede, nemlig at Socialdemokratiet er på vild flugt fra deres tidligere politik og fra den ansvarlige linje om, at der skal være en grænse i væksten i den offentlige sektor.
Dermed er de på vej væk fra deres egen plan »Danmark år 2010«.
Hr. Klaus Hækkerup burde ganske enkelt tale mod bedre vidende.
Jeg nægter at tro, at hr. Klaus Hækkerup ikke har større indsigt i den statslige og den kommunale økonomi end den, hr. Klaus Hækkerup netop gav udtryk for.
Hr. Klaus Hækkerup snakkede om skatterne og dermed indtægtssiden, men det, jeg stillede spørgsmål om, var udgiftssiden, altså væksten i det offentlige forbrug.
Tidligere var det sådan, at Socialdemokratiet mente, at der skulle være en grænse for væksten i det offentlige forbrug på 1 pct. om året frem til år 2005 og derefter ½ pct. om året, og når vi nu beder om, at den grænse bliver overholdt, får vi at vide, at vi er på vej mod minimalstaten.
Men det her er ikke et spørgsmål om skattesiden, det er et spørgsmål om udgiftssiden.
Mener Socialdemokratiet fortsat, at der skal være en grænse for væksten i det offentlige forbrug, og at den grænse skal være 1 pct. om året frem til år 2005 og ½ pct. videre frem?
Mener hr. Klaus Hækkerup og Socialdemokratiet fortsat, at det, der var ansvarlig økonomisk politik for et halvt år siden, stadig er ansvarlig økonomisk politik?
I så fald så hænger hr. Klaus Hækkerups argumentation slet ikke sammen.
Til fru Line Barfod vil jeg sige præcis det samme, som jeg sagde i min ordførertale, nemlig at i Venstre siger vi, at uddelegering til det yderste bæredygtige led også kan være uddelegering på den anden side af borgmesterens skrivebord, nemlig faktisk en uddelegering til borgerne, hvor det er borgerne, der får retten til at vælge.
Det er det, der sker
Det er faktisk så store frihedsgrader, at selv om en kommune får et tilbud ind fra en virksomhed, der har en lavere pris end den, kommunen selv leverer til, ja, så kan den sige nej.
Det er ikke nogen tvang, at man skal tage det laveste tilbud.
Man skal bare give en forklaring på, hvorfor man har valgt anderledes.
Til hr. Klaus Hækkerup: Jeg er sikker på, at hr. Klaus Hækkerup med sin store erfaring inden for den kommunale verden godt ved, at der ikke er noget svar på det spørgsmål, hr. Klaus Hækkerup stiller.
Hvorledes er den kortfristede gæld?
Hvorledes er den langfristede gæld?
Hvorledes er investeringsplanerne i kommunen?
Derfor er svaret til hr. Klaus Hækkerup, at det selvfølgelig må være et kik på den enkelte kommunes situation, der kan afgøre, om der er råderum eller ikke råderum og ikke noget teknisk opstillet forsøg på at sige, at når man har en kassebeholdning af en vis størrelse, ja, så skal man også sætte skatten ned.
Til hr. Aage Frandsen: Der er meget sund fornuft i, at vi har målrettet nogle penge til kommunerne, når der er et område, vi fra Folketingets side ønsker at hæve, i stedet for at vi bare øger forventningspresset og ikke sender pengene med ud i kommunerne.
Denne regering har lovet, at hvis den kommer med krav til kommunerne, ønsker om nye opgaver, ja, så vil pengene også følge med.
Det er sådan, at der er grænser for væksten i den offentlige sektor.
Det ved de økonomisk ansvarlige partier, der har sluttet op bag planen frem til år 2010, men blandt de partier hører SF desværre ikke.